Atalak ara,
sik Yahudi yala ninye arye,
Kaplina ati Kwalina ati,
ambusumto yupnamek sum ubuk.
Atalak ara,
Yesus arye,
‘Tukwak mutuku bataknirye,
na Ni Koprop Allah dam binamne’ tenen,
akunum kel bikamuk.
Yesus ara,
tukwak mutuku ulamuk talak noutamak nirya ara,
el wipdeiyamuk nang,
sik 12 nang ati,
bico tenebuka melilamuk bukni,
el tukwak mutuku ulamuk talak sirya dakmanto ubuka anya arye,
atalak ara,
‘Na mapu arye,
nun ni Yesus fia weik arye bicoe tenepsilirye,
talima arisulule,
tenebikirye,
kel kipnamak’ tenen,
elce alukunyan winibuk ning deice arye peterebuk.
Aning ara,
ani.
Atalak ara,
Isa Mutuku Dongonye arye,
‘Anye malye winipnamle’ tenen,
Simon el mi Yudas Iskariot ati,
el talima akunum tamubuk ura,
Yudas arye,
‘Yesus opnamak’ tenen,
tonda,
‘Ninye yupu delilbinun’ tenen,
akunum kintinibuk.
Alukunyan sik dipnuyik ning bokuka arilanmek.
Yesus ara,
akunum kel bikamuk.
Ara,
‘Allah el ulyak arye yase touk,
tuba tamubuka el dam welepnamne.
Na ni koprop arye,
aning-aning nirya na amutam akunum deipmanilba,
na mikip deice arye aning-aning nirya malye kibuka bisiptinye,’
akunum teneamuk.
Yesus arye aning-aning nirya akunum kel kiyamukce,
ilil kum,
talye kanye bobuka ulamuka anya arye,
sik yuk nang arye din dabuka kintinipdeipmekce,
bokuka deipnin banmek talak ara,
Yesus ara tikuk.
Tikukce,
el din ning asukum uk batakuka,
el deice tam ongopmok butum aling kwiribukce,
handuk mek kilina dobuka,
el der tam koupdongobuk.
Koupdongobukce,
mek kwebuka loyang fumbisik dikdongobukce,
deiyok koubuka,
el mapu sik yan nirya mek ilikeipnin banmok.
Sik yanmek ilikeipnin banmokop dib aryuk,
el der tam koupdongopmok handuk arye,
sik yan tatang deice mek kililinmok.
Sik yanmek ilikuka kilipnin banmoka ani,
Simon Peterus bukmokak yayuk.
Yayuk ura,
Peterus arye,
“Naio,
anda na deiyoknye birye,
na yanmek iliknunilam do?”
nyabuka asipdeyukba,
Yesus arye tamubuka,
“Amio,
winitalak ara,
na wininmasin ning ati,
‘Deiyok noutamak ning ani’ tenen,
kum tenepmalam bukni,
aminyan talak ara,
moubuka kel biknalame,”
nyabuk.
Yesus arye nyabukba,
Peterus arye tamubuka,
“Kume,
Naio.
Anda mambul weiknye binya arye,
na yan ara fia mek kum iliknamnilan,”
nyabuk.
Nyabukba,
Yesus arye,
“Mek kum ilikinyop ura,
na tamnye kum unalame.
Talinye atonun unalame,”
nyabuk.
Nyabuk ura,
Simon Peterus arye tamubuka nyabuk.
“Se,
aning ati ara,
na yanuk kume.
Na taruk ap,
na kisok ap nirya,
mek ilikeipnilyame,”
nyabuk.
Nyabuk bukni,
Yesus arye tamubuka nyabuk.
“Kume,
mek akunum kekice ninye ara,
sik nong nirya ara,
telebuk ulul bukni,
sik yan ara mek iliklamake.
Na mapu anggunda,
nininga kum,
telebuk ululum bukni,
tonoknye bira,
kabula,”
nyabuk.
Yesus arye,
“Anggun nirya akunum teleb ululum bukni,
tonoknye bira kabula,”
nyabuka ara,
talya ati kum nyabuk.
Deiyok ara,
‘Yudas arye ninye yupu deililbinamnile,’
akunum tenebuka ati,
ayupu domobukce,
nyabuk.
Yesus arye,
el mapu sik yanmek ilikda banmokani,
akunum sengum abukce,
el deice tam kwiriplopmok butum ongon aling,
tuba tamubuka tonap ongopdobukce,
min bukmok sukum uk tamubuka bulbiyuk.
Bukukce,
nyabuk.
Na arye anggun yanmek ilikmasina ara,
aning nong ton bita bikmalum do,
kum do?
Aning deiyok ara laka nyapnusine.
Ara,
anggunce na ti,
“Nun peterena deiyoknye,
nun Weik Ninye Deiyoknye,”
nyabuka nyanululuma ara,
aning dipkoprop wininuna anya arye,
merekuka nyanululume.
Winitalak ara,
na arye,
anggun deiyoknye,
tonda,
anggun peterena deiyoknye birye,
anggun yan akunum mek ilikmasin atonun,
anggun nirya arye,
anggun kayapu nang nirya babye ati,
yanmek ilikildanamlulume.
Ara,
anggun nirya arye,
anggun kayapu nirya ati,
‘Anang nirya ara,
weik mambul bukni,
na ara sik amutam atonunye,
sik fil melinanye atonun unamne’ tenen,
melilana uk unamlulume.
Na arye anggun kel bikna ati,
winipmantonye wininipnirye,
akunum peterepmasina ati,
na arye anggun ti talima mitang ubuka,
amutamnye atonun unmanurye fil dopmasin touk,
anggun unamlum talak nirya noutamak arye,
anggunce yuk nang ati atonun winildanamlulume.
Na dipkoprop nyapsine.
Fil deiyok nang arye,
“Fil doplulume,”
nyabikibuk,
sik amutam fil donyak nang ara,
mitik mambul uk unyak bukni,
el fil deiyoknye sik deice tam ululnye bira,
weik mambule.
Aning atonun,
deiyoknye birye,
“Na yupu dobuka laka nyalbilyame,”
nyalinye bira,
weik mambul ulul bukni,
el yupu dobuka laka nyalbinulinye bira,
mitik mambul uka.
Na Yesus ara,
weik mambulnye unun bukni,
arup ilikmasin atonun,
‘Anggunda na dong tam ululum ninye arye atonun wininamlum’ tenen,
nyapsine.
Winira,
aning nirya akunum kekenmaluma anya arye,
dipkoprop anyapmasin touk winimunyop ura,
Allah arye melibuka teleb ulinamsile.
Yesus arye nyabuk.